
Cairt Íospartach na Seirbhíse Príosúin 

Conas a fhreastalóidh an tSeirbhís Phríosúin ort
Déanfaimid iarracht:

· gach ciontóir a ngearrtar pionós príosúin air a athshlánú, sa chaoi nach mbeidh daoine eile ina n-íospartaigh choireachta amach anseo; 

· a chinntiú i ngach cás den scaoileadh sealadach, go gcuirfimid aon riosca a d’fhéadfadh a bheith ann don íospartach san áireamh; 
· ár ndícheall a dhéanamh chun cosc a chur ar chiontóir sa phríosún a thuilleadh cur isteach a dhéanamh ar íospartaigh; 

· a rá leis an nGarda Síochána faoi scaoileadh saor aon chiontóir gnéasach; 
· a rá leat nuair atá an ciontóir le scaoileadh saor ón bpríosún– ar scaoileadh saor sealadach nó ag deireadh a phianbhreithe – má lorgaíonn tú féin nó ball de do theaghlach an t-eolas seo. I gcásanna ina n-ordaíonn an Chúirt an scaoileadh saor, cuirfimid in iúl duit de ghnáth tar éis a scaoilte; agus 

·  insint duit faoi fhorbairtí iomchuí eile maidir le pianbhreith an phríosúnaigh má iarrann tú orainn é – mar aistrithe idir príosúin nó éisteachtaí de chuid an bhoird pharúil (do phríosúnaigh ar gearradh ocht mbliana nó níos mó orthu). 

Más mian leat go n-inseoimid duit faoin scaoileadh saor nó faoi aon fhorbairtí tábhachtacha eile, cuir iarratas le do thoil chuig Oifigeach Idirchaidreamh Íospartach na bPríosún ag an seoladh thíos.

Mura mbíonn tú sásta leis an tseirbhís cad is féidir a dhéanamh 
Má bhíonn aon cheisteanna nó aon ghearáin agat faoi Sheirbhís Phríosún na hÉireann, féadfaidh tú dul i dteagmháil leis an: 
Oifigeach Idirchaidreamh Íospartach 

Ceannáras Sheirbhís Phríosún na hÉireann 
Lárionad Gnó IDA 

Bóthar Bhéal Átha na Lao 
Co. Longfort.

Teil: (043) 333 5100

Faics: (043) 333 5101

R-phost: vlo@irishprisons.ie 

Láithreán Gréasáin: www.irishprisons.ie
Ról na Seirbhíse Príosúin 
Déanann an tSeirbhís Phríosúin bainistiú ar phríosúin in Éirinn. 

Clúdaíonn ár ról na limistéir seo a leanas: 
· príosúin – cuirimid áit slán daingean ar fáil do dhaoine a gcuireann na cúirteanna faoi choimeád go dtí an príosún iad. Tá idir institiúidí ardslándála go socruithe le leibhéil níos ísle slándála i gceist sna príosúin. Cuirtear gach príosúnach i bpríosún, ag teacht leis an gcoir a rinne siad, fad na pianbhreithe agus méid an phriacail. Féadfaidh tú níos mó eolais faoi phríosúin agus faoi ionaid choinneála in Éirinn a fháil sa chéad chuid eile;

· athshlánú – chun cosc a chur ar athchiontú príosúnach nuair a scaoiltear as an bpríosún iad, tá sé d’aidhm againn gach ciontóir a athshlánú. Déileálann seirbhísí athshlánaithe le ceisteanna mar iompar goilliúnach, andúil i ndrugaí agus in alcól, easpa oideachais agus oiliúna, láimhseáil feirge agus féin-bhainistíocht, agus tugann aghaidh orthu. Spreagann sé seo forbairt phearsanta príosúnach agus ullmhaíonn iad dá scaoileadh saor nuair a bheidh orthu athlonnú i measc an phobail;  

· loghadh pianbhreithe– ceadaíonn an dlí do phríosúnaigh go ndéanfaí a bpianbhreitheanna a laghdú aon cheathrú do dhea-iompar. Cuireann breithiúna é seo san áireamh agus pianbhreith á gearradh. Ní bhíonn dáta scaoilte saor ag príosúnaigh a bhfuil pianbhreith saoil á cur isteach acu agus ní shaortar iad ach le faomhadh an Aire Dlí agus Cirt agus Athchóirithe Dlí, tar éis moladh ón mBord Parúil; 
· scaoileadh saor ó phríosún – scaoiltear saor ciontóirí ón bpríosún de ghnáth nuair a bhíonn a dtréimhsí pianbhreithe istigh nó nuair a fhaomhaítear iad le haghaidh scaoileadh saor luath nó sealadach. Beidh ar phríosúnach, ar gearradh pianbhreith saoil air, a scaoiltear saor ón bpríosún, coinníollacha áirithe a chomhlíonadh ar feadh a shaoil – lena n-áirítear maoirseacht ón tSeirbhís Phromhaidh agus coinníollacha eile atá ceaptha leis an bpobal a chosaint. Má sháraíonn siad na coinníollacha seo d’fhéadfadh go mbeadh ar an bpríosúnach filleadh ar an bpríosún. Féadfar príosúnaigh a scaoileadh saor de thoradh achomhairc nó próisis dhlíthiúil eigin eile. I gcásanna áirithe is féidir go scaoilfí príosúnach nár ciontaíodh amach ar bannaí, tar éis iarratas chun na gcúirteanna; 
· ciontóirí gnéis – tá gach ciontóir gnéis a scaoileadh saor ón bpríosún tar éis 27 Meán Fómhair 2001 faoi réir srianta áirithe. Caithfidh siad an  Garda Síochána a chur ar an eolas faoina seoladh reatha agus faoi aon athrú air amach anseo; 
· scaoileadh saor sealadach – ceadaíonn sé seo dúinn lánpháirtíocht sa phobal a thabhairt in athuair do chiontóir ar bhealach pleanáilte. Áirítear ar shocruithe don scaoileadh saor sealadach: 
·  scaoileadh saor faoi mhaoirseacht dhíreach na Seirbhíse Promhaidh; 
·  scaoileadh saor chun fostaíochta nó clár oiliúna; 
·  scaoileadh saor atruach de bharr drochshláinte nó cúinsí teaghlaigh; nó 
·  Scaoileadh saor chun cuidiú leis an gciontóir lánpháirtíocht a bhaint amach in athuair agus iad ag tarraingt ar dheireadh na pianbhreithe.  

Cuirimid a lán tosca san áireamh agus príosúnaigh á meas don scaoileadh saor sealadach, lena n-áirítear aon dáinséar a d’fhéadfadh a bheith ann don phobal agus dá n-íospartach. Nuair a scaoilimid ciontóir saor ar scaoileadh saor sealadach, déanaimid iarracht a chinntiú nach mbíonn aon teagmháil acu le híospartach a gcoireachta; agus 
An Bord Parúil – cuireann an Bord comhairle ar an Aire Dlí agus Cirt agus Athchóirithe Dlí faoi phianbhreitheanna príosúin fadtéarmacha. Mar a tharlaíonn le scaoiltí saor sealadacha agus luath, cuireann an Bord raon leathan tosca san áireamh agus moladh á dhéanamh aige. Féadfaidh íospartach, nó teaghlach íospartaigh a fuair bás de thoradh na coire, aighneacht a chur faoi bhráid an Bhoird Pharúil. Féadfaidh an tAire glacadh le moltaí an Bhoird Pharúil go hiomlán nó go páirteach, nó diúltú dóibh ar fad.  

· D’eolaire ar phríosúin agus ar áiteanna coinneála 
Déanaimid ár ndícheall príosúnaigh a lonnú in institiúid atá chomh gar agus is féidir dá mbaile, sa chaoi gur féidir le gaolta agus le cairde cuairt a thabhairt orthu. Ní féidir é seo a dhéanamh i gcónaí – mar shampla, i gcás príosúnach a bhféadfadh gur bagairt don phobal iad agus nach mór iad a choinneáil i bpríosún ardslándála. Is éard is ‘príosún cimithe’ ná príosún a bhféadfadh an chúirt duine a chur chuige go díreach. Féadfaidh an tSeirbhís Phríosúin príosúnaigh a bhogadh ó phríosún cimithe go dtí priosúin nó institiúidí eile.  

	Príosún
	An Cineál príosúin 
	Suíomh agus teileafón 

	Príosún Mhuinseó 

	Príosún dúnta cimithe d’fhireannaigh in aois a 18 bliain agus os a chionn agus ar gearradh pianbhreith orthu i gceantar Bhaile Átha Cliath 
	An Cuarbhóthar Thuaidh 
Baile Átha Cliath 7

(01) 806 2800

	Ionad Dóchas  


	Príosún dúnta cimithe do bhaineannaigh in aois a 18 bliain agus os a chionn – osclaíodh é in Eanáir 2000, is é an príosún cimithe é do bhaineannaigh ar athchur ( sé sin príosúnaigh nár ciontaíodh go fóill) nó ar gearradh pianbhreith orthu ó na cúirteanna uile lasmuigh de cheantar na Mumhan 
	An Cuarbhóthar Thuaidh 
Baile Átha Cliath 7

(01) 885 8987

	An tAonad Oiliúna 

	Institiúid leathoscailte, agus leibhéil níos ísle slándála, do phríosúnaigh fhireanna in aois 18 bliain agus os a chionn – feidhmíonn sé mar thimpeallacht saor ó dhrugaí, agus béim láidir ar an obair agus ar oiliúint 
	Paráid an Ghleanna Ghairbh 
An Cuarbhóthar Thuaidh 
Baile Átha Cliath 7

(01) 806 2890

	Príosún Chruinneachtáín 

	Príosún dúnta cimithe do phríosúnaigh fhireanna in aois a 18 bliain nó os a chionn, a ngearrtar pianbhreith orthu i gceantar Thuaisceart Laighean 
	Bóthar Chnoc na Seamar 

Cluain Dolcáin  
Baile Átha Cliath 22 
(01) 626 0011

	Príosún Luimnigh 

	Príosún dúnta cimithe do phríosúnaigh fhireanna agus bhaineanna in aois a 18 bliain agus os a chionn 
	Sráid Mulgrave 

Luimneach 
(061) 204 700

	Príosún Phort Laoise 

	Príosún dúnta ardslándála do phríosúnaigh fhireanna in aois a 18 bliain agus os a chionn – is é an príosún cimithe don Chúirt Choiriúil Speisialta 
	Bóthar Bhaile Átha Cliath 
Port Laoise

Co. Laoise
(057) 862 1318

	Príosún an Láir Tíre  

	Príosún dúnta do phríosúnaigh fhireanna in aois a 18 agus os a chionn – d’oscail i Samhain 2000, roghnaíodh le deireanaí é mar phríosún cimithe d’fhireannaigh ar gearradh pianbhreith orthu i gceantar Dheisceart Laighean 
	Bóthar Bhaile Átha Cliath 
Port Laoise

Co. Laoise
(057) 867 2110 or
 (057) 867 2100

	Foras Naomh Pádraig 

	Institiúid dúnta d’fhireannaigh óga in aois a 16 go 21 bliain d’aois 
	An Cuarbhóthar Thuaidh 
Baile Átha Cliath 7

(01) 806 2896

	Teach na gCanónach 

	Ionad oscailte do phríosúnaigh fhireanna in aois a 19 bliain agus os a chionn – coinníonn sé príosúnaigh a dteastaíonn leibhéil níos ísle slándála uathu agus a bhfuil pianbhreitheanna gearra á gcur isteach acu nó iad ag druidim le deireadh pianbhreitheanna fada 
	An tInbhear Mór 
Co. Chill Mhantáin 
(0402) 423 00

	Príosún Chorcaí 

	Príosún dúnta do phríosúnaigh fhireanna in aois a 18 bliain agus os a chionn 
	Bóthar na Rátha Móire 

Cathair Chorcaí 
(021) 451 8800

	Teach an Locháin 
	Ionad oscailte do phríosúnaigh fhireanna in aois a 18 bliain agus os a chionn – coinníonn sé príosúnaigh a dteastaíonn leibhéil níos ísle slándála uathu agus a bhfuil pianbhreitheanna gearra á gcur isteach acu nó iad ag druidim le deireadh pianbhreitheanna fada 
	An tIonad Oscailte 
An Blaic 
Co. an Chábháin 
(071) 985 3020

	Príosún an Chaisleáin  Riabhaigh 

	Príosún dúnta do phríosúnaigh fhireanna in aois a 18 bliain agus os a chionn – is é an príosún cimithe é do phríosúnaigh ar athchur agus ar gearradh pianbhreith orthu i réigiúin Chonnacht agus Uladh  
	Cluain Salach/Harristown

An Chaisleán Riabhach 
Co. Ros Comáín 
(094) 962 5213

	Príosún Chnoc Seimre 

	Príosún dúnta do phríosúnaigh fhireanna in aois a 18 agus os a chionn – d’oscail i nDeireadh Fómhair 1999, freastalaíonn sé go príomha ar phríosúnaigh ar athchur agus is é an príosún cimithe é dóibh siúd a chuirtear faoi choinneáil ar athchur i gceantar Laighean 
	Bóthar Chnoc na Seamar 

Cluain Dolcáin 
Baile Átha Cliath 22

(01) 630 4530

	Príosún Chnoc an Arbhair 

	Príosún dúnta do phríosúnaigh fhireanna in aois a 18 bliain agus os a chionn – tá pianbhreitheanna fadtéarmacha á gcur isteach ag furmhór na bpríosúnach nó is ciontóirí gnéis iad 
	Cnoc an Arbhair 
Baile Átha Cliath 7

(01) 671 9333 


                                                                             (Eagrán: Meitheamh, 2009)

